《宿村家》
清代·钱之青

入夜投村路，家家列炬迎。长官无善政，父老自多情。

敢谢盘中黍，相期垄上耕。夜阑闻笑语，今岁喜丰盈。

作者简介：字恭李，江南震泽人。乾隆丙辰举人，官宁武知县，升保德州牧，旋归里。著有《数峰诗钞》。○恭李少岁孤露，苦心力学，官宁武时，为前明将军周遇吉祀典，勤政恤民，不媚上官，别于时下所称能员者。归里后，杜门谨守，周恤亲族，常以诗文自娱，远近交重之。